Fuqarolik holati dalolatnomalarini qayd etuvchi organlar tomonidan gerbli guvohnomalarni to‘ldirish qoidalarini tasdiqlash haqida

O‘zbekiston Respublikasi Vazirlar Mahkamasining 2018-yil 26-sentabrdagi 768-son “Gerbli guvohnomalar shakllarini takomillashtirish va fuqarolik holati dalolatnomalarini yozish organlarining aholiga ko‘rsatayotgan xizmatlari sifatini yaxshilash to‘g‘risida”gi qaroriga muvofiq buyuraman: 
 1. Fuqarolik holati dalolatnomalarini qayd etuvchi organlar tomonidan gerbli guvohnomalarni to‘ldirish qoidalari ilovaga muvofiq tasdiqlansin.
 2. Mazkur buyruq davlat ro‘yxatidan o‘tkazilsin va Hukumat bayonnoma qarorlari va idoraviy normativ hujjatlarni huquqiy ekspertizadan o‘tkazish boshqarmasi Idoraviy normativ-huquqiy hujjatlarning davlat reyestriga tegishli yozuv kiritsin.
 3. Davlat xizmatlari agentligi hamda Qonun hujjatlarini tahlil qilish va turkumlash boshqarmasi ushbu idoraviy normativ-huquqiy hujjat barcha manfaatdor shaxslarga yetkazilishi va “O‘zbekiston Respublikasi qonun hujjatlari to‘plami” ― “Sobraniye zakonodatelstva Respubliki Uzbekistan”da hamda O‘zbekiston Respublikasi Qonun hujjatlari ma’lumotlari milliy bazasida e’lon qilinishini ta’minlasin.
 4. Mazkur buyruq 2019-yil 1-yanvardan e’tiboran kuchga kiradi.
 5. Mazkur buyruqning ijrosini nazorat qilish Davlat xizmatlari agentligi direktori X. To‘raxo‘jayev zimmasiga yuklansin.
 Mazkur Qoidalar O‘zbekiston Respublikasi Vazirlar Mahkamasining 2018-yil 26-sentabrdagi 768-son “Gerbli guvohnomalar shakllarini takomillashtirish va fuqarolik holati dalolatnomalarini yozish organlarining aholiga ko‘rsatayotgan xizmatlari sifatini yaxshilash to‘g‘risida”gi qaroriga muvofiq fuqarolik holati dalolatnomalarini qayd etuvchi organlar (bundan buyon matnda FHDY organlari deb yuritiladi) tomonidan gerbli guvohnomalar blankalarini (bundan buyon matnda gerbli guvohnomalar deb yuritiladi) to‘ldirish tartibini belgilaydi. 
 1. Gerbli guvohnomalar fuqarolik holati dalolatnoma yozuvlari asosida to‘ldiriladi.
 2. Mazkur Qoidalar O‘zbekiston Respublikasi Vazirlar Mahkamasining 2018-yil 26-sentabrdagi 768-son “Gerbli guvohnomalar shakllarini takomillashtirish va fuqarolik holati dalolatnomalarini yozish organlarining aholiga ko‘rsatayotgan xizmatlari sifatini yaxshilash to‘g‘risida”gi qarori bilan tasdiqlangan gerbli guvohnomalarni to‘ldirishga nisbatan tatbiq etiladi. 
 3. Chet eldagi O‘zbekiston Respublikasining konsullik muassasalari fuqarolik holati dalolatnomalarini qayd etish bilan bog‘liq bo‘lgan gerbli guvohnomalarni to‘ldirishni mazkur Qoidalarda belgilangan tartibda amalga oshiradilar.
 4. Gerbli guvohnomalar fuqarolik holati dalolatnoma yozuvlari qayd etilgan alifboda to‘ldiriladi.
 Gerbli guvohnomalarning ustunlariga kiritiladigan yozuvlar fuqarolik holati dalolatnoma yozuvlarining tegishli ustunlaridagi yozuvlar bilan bir xil bo‘lishi lozim.
 5. Gerbli guvohnomalar axborot-kommunikatsiya texnologiyalaridan foydalangan holda, faqat bosma harflar bilan, matritsali va purkovchi printyerlar yordamida chop etiladi. Bunda shrift qora rangda bo‘lishi lozim.
 6. Yozuvlar gerbli guvohnomaning tegishli ustuni markaziy qismida kiritiladi.
 7. Gerbli guvohnomalarni texnik vositalar (kompyuter) yordamida to‘ldirishda 14 o‘lchamli “Times New Roman” shriftidan foydalaniladi.
 8. Gerbli guvohnoma to‘ldirilgandan so‘ng FHDY organi rahbari tomonidan imzolanib, muhr bilan tasdiqlanadi.
 To‘ldirilgan gerbli guvohnomalarga tuzatishlar kiritishga yo‘l quyilmaydi.
 9. Fuqarolik holati dalolatnoma yozuvining ayrim ustunlari to‘ldirilmagan bo‘lsa, gerbli guvohnomaning tegishli ustunlariga chiziqlar qo‘yiladi.
 10. Tug‘ilganlik haqida gerbli guvohnomada tug‘ilgan vaqti, nikoh tuzilganlik haqidagi guvohnomada nikoh qayd etilgan yil, oy va sana raqamlar bilan, “yil” so‘zi harflar bilan yoziladi.
 Nikohdan ajralganlik haqida gerbli guvohnomada nikoh bekor qilingan yil, oy va sana faqat raqamlar bilan ko‘rsatiladi.
 11. Nikohdan ajralganlik haqida gerbli guvohnomaning “Guvohnoma” ustunida u kimga berilayotgan bo‘lsa, shu shaxsning familiyasi, ismi va otasining ismi yoziladi.
 12. O‘lim haqida gerbli guvohnomada vafot etgan yil, oy va sana raqamlar ko‘rinishida, “yil” so‘zi yozma shaklda yoziladi. Agar o‘lim sodir bo‘lgan kun haqida aniq ma’lumot bo‘lmasa, guvohnomada faqat aniq bo‘lgan ma’lumot yoziladi, aniq bo‘lmagan ma’lumot o‘rniga chiziq chiziladi (masalan, -.08.2018, -.-.2018). 
 13. Gerbli guvohnomaning “Tug’ilgan joyi” va “Vafot etgan joyi” ustunlarida tug‘ilgan joyi va vafot etgan joyining manzillari dalolatnoma yozuvida qayd etilgan ketma-ketlikda joylashtiriladi.
 14. Yo‘qolgan yoki yaroqsiz holga kelgan guvohnoma o‘rniga takroriy berilgan guvohnomaning yuqori o‘ng burchagida “Takroriy” deb belgi qo‘yiladi. Belgi qo‘lda, kompyuter yordamida yoki shtamp bosish orqali qo‘yilishi mumkin.
 15. Fuqarolik holati dalolatnoma yozuvlariga o‘zgartirish, tuzatish yoki to‘ldirish kiritilganda, tegishli o‘zgartirish, tuzatish yoki to‘ldirishlar aks ettirilgan boshqa gerbli guvohnoma beriladi. 
 16. Takroriy gerbli guvohnoma berilganda quyidagilar yozilishi lozim:
 ma’muriy-hududiy bo‘linish o‘zgargan yohud aholi punkti nomi o‘zgartirilgan taqdirda, gerbli guvohnomaning tug‘ilgan joyi, vafot etgan joyi ustunlarida fuqarolik holati dalolatnomasida yozuvlar qayd etilgan vaqtdagi joy nomi;
 FHDY organi nomi o‘zgargan taqdirda gerbli guvohnomaning “Qayd etish joyi” ustunida qayd etuvchi organning takroriy guvohnoma berilayotgan vaqtdagi nomi;
 fuqarolik holati dalolatnoma yozuvi saqlanayotgan joy o‘zgarganda gerbli guvohnomaning “Qayd etish joyi” ustunida fuqarolik holati dalolatnoma yozuvini qayd etgan organ nomi.
 17. Takroriy guvohnoma, uni bergan FHDY organining muhri va mas’ul xodimi imzosi bilan tasdiqlanadi.
 18. Mazkur Qoidalar O‘zbekiston Respublikasi Tashqi ishlar vazirligi bilan kelishilgan.